**TV Tropes** je wiki projekt zameraný na pop kultúru a využité rozprávačské prostriedky a zvyky (bežne volané v angličtine *tropes*). Obsahuje vyše 246 319 stránok z toho 77 310 o autorských prácach, 28 795 stránok o "tropoch" (ku dňu 22. októbra 2019) a je prístupná v 14 jazykoch. Stránka používa upravený kód pmWiki pre chod samotnej wiki.

Stránka publikovala obsah pod licenciou slobodného obsahu od apríla 2008, ale svoju licenciu zmenila v roku 2012 a povoľuje len nekomerčnú distribúciu svojho obsahu. TV Tropes je financované z reklám na stránke.

Dejiny
------

Pôvodne stránka slúžila fandomu okolo populárneho amerického seriálu Buffy, avšak neskôr sa rozšírila o ďalšie filmy a seriály (až sa dostala do dnešnej podoby kedy obsahuje záznamy o video a stolných hrách, divadelných hrách, filmoch, komiksoch, profesionálnom wrestlingu, internetových projektoch a pod.) Okrem fandomových článkov, wiki však obsahuje aj články o reálnom svete pod kategóriou *Useful Notes* (tieto články ale stále obsahujú neformálny jazyk a neozdrojovaný text).

### Strata dát

V januári 2008 stratila stránka časť svojho obsahu po hardvérovej chybe, komunita túto udalosť nazvala *The Great Crash*. Toto zapríčinilo, že obsah stránky sa dostal do verzie októbra roku 2007 a komunita musela využiť kešovacích služieb vyhľadávačov ako Google a Yahoo.

### Majiteľ

TV Tropes bolo založené v roku 2004 programátorom pod prezývkou *Fast Eddie*. V roku 2014 bola stránka predaná Drewovi Schoentrupovi a Chrisovi Richmondovi, ktorí sa podujali na prepis kódu a redizajn wiki.

Štýl wiki
---------

Stránka používa neformálny jazyk s využitím moderného slangu a nevyžaduje zdrojovanie textu (narozdiel napríklad od Wikipédie). TV Tropes taktiež vytvorilo niekoľko vlastných "tropov" ako napríklad *TV Tropes Will Ruin Your Life* (slovensky *TV Tropes ti zničia život*), kde si komunita sama robí srandu zo seba a aký vplyv má stránka na svojich užívateľov (ako napríklad používanie tropov z wiki v bežnej konverzácii v reálnom živote). Okrem bežných článkov k dielam a tropom, existuju alternatívne stránky v príslušných kategóriách ako napríklad lakonické popisy diel, alebo stránky písané v štýle haiku.

### Kategorizovanie článkov

Článok o diele obsahuje krátke zhrnutie so zoznamom užitých tropov. Články o tropoch sú opakom článkov o dielach: obsahujú popisy samotných tropov a potom zoznam diel v ktorých sa dané tropy objavili.

Napríklad článok o trope Eaten Alive (zjedený zaživa) obsahuje popis a následne príklady diel (rozdelených podľa média) kde sa daný trope objavil (napríklad *Fritz the Cat*, *Little Shop of Horrors*, *StarWars Episode VI: Return of the Jedi, Dishonored, apod.)* so stručným popisom kontextu.

Kontroverzie
------------

V októbri 2010 Google dočasne prerušil poskytovanie Adsense reklám na stránke TV Tropes pre "dospelý obsah", ktorý odporoval podmienkam služby Adsense. Išlo o obsah na stránkach o tropoch s dospelým obsahom (vrátane stránok o znásilnení a pornografických dielach). Reklamy boli opätovne pridané na stránku v novembri 2010.

V roku 2012 TV Tropes zmenilo svoje pravidlá a obmedzilo obsah so sexistickou tématikou a obsahom spojeným so znásilnením. Feministický blog *The Mary Sue* kritizoval toto rozhodnutie, pretože obmedzilo dokumentáciu sexistických tropov. *ThinkProgress* kritizoval samotný Google Adsense, pretože takáto politika je "finančným odradením od diskusie" k takýmto témam.

Referencie
----------

1. ↑   *Page Type Counts* [online]. TV Tropes, [cit. 2019-10-22]. Dostupné online.
2. ↑   *Language Indices* [online]. TV Tropes, [cit. 2019-10-22]. Dostupné online.
3. ↑   *What Pm Wiki theme does this site use?* [online]. TV Tropes, [cit. 2019-10-22]. Dostupné online.
4. ↑   *Home Page - Television Tropes & Idioms* [online]. web.archive.org, 2008-04-22, [cit. 2019-10-22]. Dostupné online.
5. ↑   *Home Page - Television Tropes & Idioms* [online]. web.archive.org, 2012-07-17, [cit. 2019-10-22]. Dostupné online.
6. ↑   *TV Tropes (Wiki)* [online]. TV Tropes, [cit. 2019-10-22]. Dostupné online.
7. ↑   *The Great Crash / Archive* [online]. TV Tropes, [cit. 2019-10-22]. Dostupné online.
8. ↑   *Behind The Wiki: Meet TV Tropes Cofounder Fast Eddie* [online]. io9, [cit. 2019-10-22]. Dostupné online.
9. 1 2   *About* [online]. TV Tropes, [cit. 2019-10-22]. Dostupné online.
10. ↑   *Big Things Happening on TV Tropes* [online]. TV Tropes, [cit. 2019-10-22]. Dostupné online.
11. ↑   *TV Tropes Will Ruin Your Life* [online]. TV Tropes, [cit. 2019-10-22]. Dostupné online.
12. ↑   *The Google Incident / Administrivia* [online]. TV Tropes, [cit. 2019-10-22]. Dostupné online.
13. 1 2   *The Google Incident / Administrivia* [online]. TV Tropes, [cit. 2019-10-22]. Dostupné online.
14. ↑   *The Second Google Incident / Administrivia* [online]. TV Tropes, [cit. 2019-10-22]. Dostupné online.
15. ↑   *5P / Administrivia* [online]. TV Tropes, [cit. 2019-10-22]. Dostupné online.
16. ↑   www.themarysue.com, [cit. 2019-10-22]. Dostupné online.
17. ↑   *TV Tropes Bows to Google’s Ad Servers, Deletes Discussions of Sexual Assault in Culture* [online]. [Cit. 2019-10-22]. Dostupné online. (po anglicky)